Lav et referat af nedenstående tekst:

Tekst:
Står anklageskriftet til troende, så er det noget nær chefen fra helvede, der torsdag tager plads på anklagebænken i Retten i Hjørring. Manden driver en virksomhed inden for servicebranchen, og i den forbindelse er han tiltalt for at have forgrebet sig på kvindelige medarbejdere, blandt andet mens de var under oplæring af chefen selv. Den 43-årige chef er tiltalt for i maj-juni sidste år at have krænket en kvindelig medarbejder under arbejde på flere adresser i Saltum og Løkken samt i mandens bil. Det fremgår af anklageskriftet, at chefen blandt andet er tiltalt for at have sagt til hende: ”Din røv fejler i hvert fald ikke noget. Jeg kan ikke lade være med at kigge på den”, ”du har nogle lækre bryster. De sidder bare, hvor de skal”,  og ”din krop fejler i hvert fald ikke noget. Den er saftig”. Chefen er desuden tiltalt for at have opfordret medarbejderen til at gå i en spa iført bikini. Massage under oplæringen I et andet forhold er chefen tiltalt for 23. juli 2022 ved 10-tiden om formiddagen at have krænket en anden kvindelig medarbejder. Ifølge anklagerne foregik det i et sommerhus i Blokhus, hvor chefen i forbindelse med oplæring fik kvinden til at gå med i sommerhusets pool. I den forbindelse er han tiltalt for at have masseret kvindens skuldre og ryg og for at have trukket op i hendes top og beføle hendes bryster under tøjet. Ifølge anklagerne har chefen også forgrebet sig på en tredje medarbejder i to omgange. Det fremgår af anklageskriftet, at det foregik i august måned på adresser i Saltum og Løkken. Viste nøgenfoto I ét tilfælde er chefen tiltalt for at have trukket ud i kvindens bluse og have kigget ned på hendes bryster. I et andet tilfælde er han tiltalt for at have trukket op i kvindens bluse og bh, så brysterne blev blotlagte, mens han sagde: ”De er flotte og store.” eller lignende. Chefen skal herefter også ifølge politiet anklager have vist et nøgenfoto af sig selv, ligesom han lynede sine bukser ned og spurgte kvinden: ”Vil du se den nu?”. Det fremgår ikke før sagens start, hvordan den 43-årige chef og firmaejer forholder sig til anklagerne, men det ventes at komme frem som noget af det første, når sagen begynder.

Referat:
En 43-årig mand er tiltalt for flere grove tilfælde af blufærdighedskrænkelse over for kvindelige medarbejdere.